Sietlas

Sietlas arba Siatlas () – miestas šiaurės vakarų Jungtinėse Amerikos Valstijose, priklauso Vašingtono valstijai. Gyvena 755 078 tūkst. gyventojų (2023 m.), su priemiesčiais apie 3,4 mln. Tai didžiausias Vašingtono valstijos miestas ir 18-as JAV miestas pagal gyventojų skaičių. 2010–2020 m. gyventojų prieaugis 21,1 % ir tai vienas sparčiausiai augančių JAV didmiesčių.

Uostas prie Ramiojo vandenyno Pjudžet Saundo įlankos. Didelis prekybos, finansų, pramonės ir transporto centras, yra tarptautinis oro uostas. Išvystyta raketų gamybos, laivų statybos, automobilių, medžio apdirbimo, lengvoji pramonė. Yra trys universitetai (University of Washington, Seattle University ir Seattle Pacific University), Ramiojo vandenyno mokslo centras (Pacific Science Center). Daug teatrų, dailės muziejų.

1960 ir 1962 m. čia vyko Pasaulinė paroda.

Sietlo priemiestyje Redmonde yra „Microsoft“ kompanijos būstinė.

250px|thumb|left|Sietlas ir garsioji „Kosmoso adata“

 Istorija 
Archeologinių kasinėjimų duomenimis, Šiaurės Amerikos indėnai Sietlo teritorijoje jau gyveno ne mažiau kaip prieš 4000 metų.

1792 m. gegužės mėn. į Sietlo apylinkes atvyko pirmasis europietis George Vancouver.

Miesto statusas suteiktas 1869 m.

 Geografija 
Sietlas įsikūręs tarp Pjudžet Saundo įlankos vakaruose ir Vašingtono ežero rytuose. Miesto uostas – vandenyninis, kadangi yra įlankos dalis. Vašingtono ežero vanduo suteka į Pjudžet Saundo įlanką per ežero laivų kanalą.

Apylinkės puikiai tinkamos buriavimui, slidinėjimui, važinėjimui dviračiais, stovyklavimui ir žygiams ištisus metus.

Remiantis Jungtinių Valstijų gyventojų surašymo biuro duomenimis, miesto bendrasis plotas 369 km2, iš kurių 220 km2 sudaro žemė ir 150 km2 vanduo.

Sietlas dėl dažnų žemės drebėjimų – padidintos rizikos zona. Pavyzdžiui, 2001 m. vasario 28 d. mieste įvyko 6,9 balų žemės drebėjimas, buvo padaryta didelė žala rajono keliams, nors aukų išvengta. Pavojingesni žemės drebėjimai įvyko praeityje: 1872 m. gruodžio 14 d. (7,3 balai), 1949 m. balandžio 13 d. (7,1). ir 1965 m. balandžio 29 d. (6,5). Per 1949 m. žemės drebėjimą Sietle žuvo aštuoni žmonės, o 1965 m. – keturi žmonės.
 Klimatas 
Sietle vyrauja šiltų vasarų Viduržemio klimatas (Kepeno klimato klasifikacija Csb). Žiemos vėsios, drėgnos ir švelnios, o vasaros palyginti sausos. Klimatas kartais apibūdinamas kaip „modifikuotas Viduržemio klimatas“, nes lyginant su „tikruoju Viduržemio klimatu“ – vėsesnis ir drėgnesnis, nors abiems būdinga sausa vasara, kuri daro didelę įtaką regiono augmenijai.

Vidutinė metinė temperatūra 11,2°C. Žemiausia vidutinė temperatūra – apie 7 °C, vasarą, nuo birželio iki rugsėjo, pasiekia beveik 20 °C ribą. Karščio rekordas fiksuotas 1994 m. liepos 20 d. (39°C).

Aplinkiniai kalnai užstoja miestą nuo stiprių vėjo gūsių. Žiemą sniegas negausus.

Vidutinis metinis kritulių kiekis 965,22 mm. Gruodis – lietingiausias mėnuo (152,4 mm), o liepą – mažiausiai kritulių (21,5 mm).

 Demografija 
2020 m. JAV gyventojų surašymo duomenimis rasinė sudėtis: 67,3 % – baltieji, 7,3 % – juodaodžiai.

 Ekonomika 
Miesto ekonomikai būdingi nuolatiniai pakilimai ir nuosmukiai. Pirmąjį ekonominį kilimą miestas patyrė sparčiai augant medienos pramonei. 1897 m. sekė Klondaiko aukso karštligė, po kurios smarkiai išaugo laivybos pramonė. 2005 m. Sietlo uostas buvo penktas pagal dydį JAV jūrų uostas pagal perkrautus konteinerius.

Sietle įsikūrusios žinomos įmonės. Daugelį metų Sietlas buvo „Boeing“ būstinė (įkurta 1916 m.), iki kol 2009 m. persikėlė į Čikagą, nors gamyklos Sietlo apylinkėse dar liko.

Sietlas garsėja dideliu kavos suvartojimu. Čia įkurtos arba įsikūrusios kavos pramonės įmonės: „Starbucks“, „Seattle's Best Coffee“ ir „Tully's“. Be to, veikia daugybė nepriklausomų kavos skrudinimo įmonių ir kavinių.

Sietle įsikūręs bankas „Washington Mutual“ bankrutavo 2007 m. prasidėjusios finansų krizės metu, tai buvo didžiausias banko žlugimas JAV istorijoje.

 Architektūra 
Garsiausias Sietlo statinys – 184 metrų aukščio „Kosmoso adata“ (), pastatytas 1962 m. Pasaulinei parodai.

 Kultūra 
Sietlas dažnai siejamas su alternatyviojo muzikos žanro, purvinojo roko, atsiradimu. Iš čia kilo tokie garsūs atlikėjai ir grupės kaip Nirvana, Pearl Jam, Soundgarden, Alice in Chains, Green River, Screaming Trees ir Mudhoney. Šios grupės didžiausią auditoriją turėjo dešimtajame dešimtmetyje.. Miestas turi avangardo scenos atstovų: džiazo muzikantai Bill Frisell ir Wayne Horvitz, reperis seras Mix-a-Lot, saksofonininkas Kenny G, sunkiojo metalo grupė Nevermore, industrinio roko grupė KMFDM ir pop / roko grupės Aiden, Goodness ir The Presidents of the United States of America.

Mieste taip pat gimė Džimis Hendriksas ir Duff McKagan (Guns N' Roses bosistas).

Sietlas daugelį metų buvo laikomas svarbiu regioniniu gyvų pasirodymų centru. Sietlo simfoninis orkestras – vienas daugiausiai pasaulyje turintis įrašytų koncertų.. Sietlo opera ir Pacific Northwest Ballet, kurie dažniausiai pasirodo McCaw Hall salėje, garsėja savo Richardo Vagnerio kūrinių atlikimu. 1974 m. įkurta „PNB“ mokykla patenka į trejetuką geriausių JAV šokių mokyklų..

 Švietimas 
Mieste veikia seniausias ir žymiausias JAV universitetas – Vašingtono universitetas, kuriame studijuoja daugiau kaip 44 000 studentų.

 Transportas 
 Keliai 
Ilgiausias greitkelis Šiaurės Amerikoje prasideda Sietle, į vakarus nuo Lacey V. Murrow memorialinio tilto ir tęsiasi daugiau kaip 5000 km į rytus iki Atlanto vandenyno pakrantės Bostone. Šiaurės-pietų kryptimi per miestą driekiasi greitkelis 5 Interstate (Panamerikos plento dalis) ir jungia Sietlą su Meksikos pasieniu (San Diegu) pietuose ir su Kanados pasieniu (Vankuveriu) šiaurėje.

Pro miestą praeina ir keli valstijos greitkeliai, įskaitant ir Vašingtono valstijos kelią 520, kuris veda į Redmondą ir Vašingtono valstijos kelią 99, kuris nuo miesto centro tęsiasi pietų kryptimi, daugiausiai palei pakrantę.

 Oro uostai 
Sietle ir jo apylinkėse yra keli aerodromai ir oro uostai. Didžiausias – Sietlo Takomos tarptautinis oro uostas, vykdantis skrydžius į Paryžių, Londoną, Amsterdamą, Tokiją ir kitus miestus. 2006 m. oro uostas aptarnavo 30 mln. keleivių..

Kingo apygardos tarptautinis oro uostas, dar vadinamas Boeing lauku, naudojamas asmeniniams skrydžiams ir „Boeing“ bandomiesiems skrydžiams.

 Sportas 
Mieste 1967–2008 m. žaidė Sietlo „SuperSonics“ krepšinio komanda.

 Sietlo „Seahawks“ (Amerikietiškasis futbolas)
 Sietlo „Mariners“ (beisbolas)
 Sietlo Sounders FC (futbolas)

 Miestų partnerystė 
Sietlo miestai partneriai:

  Beer Ševa, Izraelis
  Bergenas, Norvegija
  Sebu, Filipinai
  Čongčingas, Kinija
  Kraistčerčas, Naujoji Zelandija
  Tedžonas, Pietų Korėja
  Golvėjus, Airija
  Gdynė, Lenkija
  Haifongas, Vietnamas
  Gaosiongas, Taivanas
  Kobė, Japonija
  Limbė, Kamerūnas
  Mombasa, Kenija
  Nantas, Prancūzija
  Pėčas, Vengrija
  Perudža, Italija
  Reikjavikas, Islandija
  Sihanukvilis, Kambodža
  Surabaja, Indonezija
  Taškentas, Uzbekija

 Šaltiniai 

 Nuorodos